依韻和宋中道見寄
作者：梅堯臣
朝代：宋

paragraphs: 歲在涒灘初別子，子適廣平裨郡理。
廉頗臺傾有遺址，今逢四方弓久弛。
時不用兵皆樂鄉，念我貧居天子庠。
抱經臨案空循行，貌垢不洗顔蒼蒼。
得時少壯相揄揚，獨行無侶心浶浪。
腸如轆轤轉井床，內饑外寒膚粟芒。
若此煎炒何心腸。
王都浩浩多球琅，懷珉安可爭焜煌。
舊朋升騰皆俊良，歿不發語生括囊。
巍巍堯舜開明堂，大調金石來鳳皇。
鴛鴦戟翼方在梁，福祿其宜無不臧。
已甘老死填溝隍，殭尸闔棺猶目張。
仲尼生世尚徨徨，豈能强聒爭蹌蹌。
未由見子舉以觴，北望大河衣袂攘。
牽牛橫漢不服箱，欲往乘車無可當。
天駟有星名曰房，又欲乘馬行幽荒。
牛雖蹄瑩馬眼光，既不我駕路阻長。
我懷炳炳何日忘，半夜攬琴彈履霜。
寫意緘辭無雁將，低雲作雪正蒼茫。